**100 ROKOV ČASOPISU KRÁSY SLOVENSKA**

*Tlačová správa vydavateľstva DAJAMA z 18. januára 2021*

Pred 100 rokmi vznikol časopis Krásy Slovenska – dodnes najstarší kontinuálne vychádzajúci časopis na Slovensku. Časopis je venovaný prírodným krásam a kultúrnym zaujímavostiam Slovenska, turistike, cestovnému ruchu, horolezectvu, jaskyniarstvu, ochrane prírody a tradíciám.

„Svetlo sveta uzrel v januári roku 1921 vo vtedajšom Liptovskom Svätom Mikuláši a medzi jeho hlavných protagonistov patril Miloš Janoška“ – hovorí Daniel Kollár, editor časopisu a majiteľ vydavateľstva DAJAMA, ktoré je od roku 2004 nakladateľom časopisu Krásy Slovenska.

„Hlavnou hybnou silou pri vzniku časopisu Krásy Slovenska bola skupina priateľov okolo Miloša Janošku a Pavla Stacha. Obaja spolu s ďalšími priateľmi intenzívne pociťovali nedostatočnú propagáciu slovenskej turistiky a turistický časopis mal byť podľa nich najlepším prostriedkom k jej ďalšiemu rozvoju. Od slov nebolo ďaleko k činom, zvlášť potom keď zbierkou pomohli aj americkí Slováci. Celé to zorganizoval Stachov priateľ Matej Sopko, ktorý dokázal zozbierať na tú dobu veľkú finančnú čiastku 5 000 Kčs.

Prvé číslo časopisu Krásy Slovenska vyšlo v polovici januára 1921. Nepredávalo sa, ale bolo posielané ako ukážka s dovetkom, že druhé číslo bude posielané už len skutočným predplatiteľom. Úvodné číslo časopisu začínalo editoriálom M. Janošku, ktorý v ňom vytýčil heslo časopisu *„Poznajme otčinu!“* a jedna z jeho ďalších myšlienok načrtla i hlavný cieľ časopisu platný až do dnešných dní: „*Ide nám o povznesenie turistiky na Slovensku, ako v kraji v tomto ohľade zanedbanom, ale eminentne turistickom.“*

Časopis Krásy Slovenska vykonal v 20. storočí veľmi veľa v osvetovej činnosti. Hoci sa počas neho menila štruktúra i rozsah časopisu, grafická úprava, počet čísel v jednotlivých ročníkoch, redaktori a vydavatelia, svojim obsahom Krásy Slovenska zostali rovnaké. Dokonca, podľa slov Daniela Kollára, „v 80. rokoch Krásy Slovenska boli z hľadiska ochrany prírody a pamiatok snáď jediným kritickým médiom v Československu. Popularizovali ochranu prírody, uverejňovali poučné články o jej ochrane, ale aj mnohé návrhy a výzvy, čím prispeli aj k formovaniu environmentálneho a kultúrneho povedomia obyvateľov Slovenska. Vždy združovali a dodnes stále združujú okolo seba ľudí, ktorým naša krajina nie je ľahostajná a majú ju radi. A to je aj ďalšie vysvetlenie prečo Krásy Slovenska dodnes vydržali a stále existujú.“

Po Nežnej revolúcii časopis začal vydávať Klub slovenských turistov (KST), ktorý sa stal majiteľom značky Krásy Slovenska a od roku 2004 je nakladateľom časopisu vydavateľstvo DAJAMA. Nová redakcia sa neodchýlila od pôvodného motta časopisu, ba práve naopak, možno viac ako kedykoľvek predtým sa snaží o nekomerčné zviditeľňovanie nádherných kútov Slovenska, často nepoznaných. Svedčia o tom nielen mnohé stále rubriky, ktoré ho charakterizujú celé desaťročia - Tipy na výlety, Zažité v prírode, Odporúčame

navštíviť, Okienko z Tatier, atď., ale aj napríklad veľký seriál o ľudovej kultúre jednotlivých regiónov Slovenska.

Ako dodáva editor časopisu Daniel Kollár, „za sto rokov vyšlo viac ako 1 000 čísiel časopisu a vystriedalo sa pritom dve desiatky šéfredaktorov. Jeden z nich, Tibor Sásik, fungoval ako šéfredaktor 30 rokov, terajšia šéfredaktorka Zuzana Kollárová vedie redakčný kolektív 16 rokov.

Najväčším pokladom časopisu sú jeho čitatelia, ktorých je niekoľko tisíc. Mnohí z nich sa každoročne zúčastňujú tradičných Stretnutí čitateľov časopisu Krásy Slovenska. Takéto stretnutia sa uskutočňujú pravidelne od roku 1964 a striedajú sa pritom lokality západného, stredného a východného Slovenska. Miesta organizovania jednotlivých zrazov boli a sú už na niekoľko rokov dopredu rezervované. V tomto roku by sa stretnutie malo uskutočniť v Ružomberku a na Malinom Brde, čiže symbolicky v Liptove, tam kde časopis vznikol pred 100 rokmi“.

*Zdroj: archív vydavateľstva DAJAMA a časopisu Krásy Slovenska*